Diari Oficial de la Generalitat Valenciana


Sumari del DOGV 4887, del 19-11-2004 (2004/11503)

RESOLUCIÓ de 15 de novembre de 2004, de la consellera de Turisme i presidenta de l'Agència Valenciana del Turisme, sobre la delegació d'atribucions en l'àmbit de la Conselleria de Turisme i en l'àmbit de l'Agència Valenciana del Turisme.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4887

Data del DOGV
:   19-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11951


Data del document
:   15-11-2004

Organisme emissor
:   Conselleria de Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * competència administrativa
    * administració regional
    * delegació de poders

RESOLUCIÓ de 15 de novembre de 2004, de la consellera de Turisme i presidenta de l'Agència Valenciana del Turisme, sobre la delegació d'atribucions en l'àmbit de la Conselleria de Turisme i en l'àmbit de l'Agència Valenciana del Turisme. [2004/M11668]
  
De conformitat amb el que disposa l'article 68 de la Llei 5/1983, de 30 de desembre, de Govern Valencià, i amb la disposició addicional segona del Decret 185/2004, d'1 d'octubre, pel qual s'aprova el Reglament Orgànic i Funcional de la Conselleria de Turisme i el que disposa l'article 5 número 4 i la disposició addicional tercera del Reglament de l'Agència Valenciana del Turisme, aprovat per Decret 209/2004, de 8 d'octubre, del Consell de la Generalitat, i atés que és convenient delegar determinades facultats atribuïdes amb caràcter general al titular de la Conselleria de Turisme, i president de l'Agència Valenciana del Turisme, per la normativa vigent, per tal d'aconseguir una major eficàcia i agilitat en la tramitació dels expedients, resolc:
  
Primer
  
Es deleguen en l'àmbit de la Conselleria de Turisme i en els òrgans d'esta, que a continuació es relacionen i en els termes que s'expressen, les facultats següents:
  
Un. Gestió de personal
  
1. Es delega en la Secretaria General Administrativa l'exercici de les facultats relatives a la gestió de les despeses de personal.
  
2. La delegació comprén la firma de tots aquells documents administratius i de gestió comptable que calguen per a la preparació i execució de dites despeses i, també, dels interessos de demora que puguen produir-se.
  
Dos. Modificacions de crèdits
  
Es delega en la Sotssecretaria l'exercici de les facultats d'aprovació d'expedients de modificació de crèdits que, d'acord amb la normativa vigent, siguen competència d'esta Conselleria i, també, de proposta de modificació pressupostària davant de l'òrgan competent que assenyale esta normativa.
  
Tres. Transferències corrents i de capital
  
1. Es delega en la Sotssecretaria la facultat per a la firma de tots aquells documents administratius i de gestió comptable que requerisquen la preparació i l'execució de totes les transferències aprovades per la corresponent Llei de Pressupostos amb caràcter nominatiu i pel Govern Valencià.
  
2. Es delega en el secretari autonòmic i en el director general, en els seus respectius àmbits d'actuació, l'exercici de les facultats que, en matèria de transferències corrents i de capital acordades per la consellera o per ells en l'exercici de les seues competències pròpies o delegades, es relacionen a continuació:
  
a) La firma de tots aquells documents administratius i de gestió comptable que siguen necessaris per a la concessió de les transferències corrents i de capital.
  
b) La resolució de les incidències que es produïsquen posteriorment a la concessió de les transferències corrents i de capital.
  
c) La formulació de les propostes de pagament de subvencions corrents i de capital concedides, inclús les d'abast plurianual, i la minoració de la subvenció concedida en els supòsits d'alteració d'alguna de les característiques del projecte aprovat, incompliment de condicions i terminis establits en la resolució de la concessió, falta de justificació de les despeses efectivament realitzades o la no execució parcial de la inversió i concessió d'altres ajudes públiques que en el seu conjunt excedisquen dels límits establits en la normativa vigent. La delegació comprén la firma de tots els documents comptables que s'originen com a conseqüència de l'exercici d'esta facultat.
  
d) La devolució d'avals i la resta de garanties.
  
e) La incoació i resolució dels expedients de revocació i resolució de subvencions, en els supòsits contemplats en la normativa vigent. La delegació comprén la firma de tots els documents comptables que s'originen com a conseqüència de l'exercici d'esta facultat.
  
3. El que establixen els punts a), b), c), d) i e) del número 2 anterior, també serà d'aplicació a la concessió d'ajudes a través de la subscripció d'acords o convenis de col·laboració.
  
Quatre. Contractació
  
Es delega en la Sotssecretaria l'exercici de les facultats ordinàries en matèria de contractació administrativa i els contractes sotmesos al dret privat i contractes administratius especials fins a un límit màxim de 30.000 euros.
  
Cinc. Formalització d'ingressos
  
Es delega en la Sotssecretaria la facultat per a la firma de tots els documents comptables siguen necessaris que per a la formalització d'ingressos.
  
Sis. Fons extrapressupostaris
  
Es delega en la Sotssecretaria la facultat per a la firma de tots els documents comptables que siguen necessaris que per a la formalització de fons extrapressupostaris.
  
Segon
  
Es deleguen en l'àmbit de l'Agència Valenciana del Turisme i en els òrgans d'esta, que a continuació es relacionen i en els termes que s'expressen, les següents facultats:
  
Un. Gestió de personal
  
1. Es delega en la Sotssecretaria de la Conselleria de Turisme l'exercici de les facultats relatives a la gestió de les despeses de personal.
  
2. La delegació comprén la firma de tots aquells documents administratius i de gestió comptable que siguen necessaris per a la preparació i execució de dites despeses i, també, dels interessos de demora que puguen produir-se.
  
Dos. Modificacions de crèdits
  
Es delega en la Sotssecretaria de la Conselleria de Turisme l'exercici de les facultats d'aprovació d'expedients de modificació de crèdits que, d'acord amb la normativa vigent, siguen competència de l'Agència Valenciana del Turisme.
  
Tres. Transferències corrents i de capital
  
1. Es delega en la Sotssecretaria de la Conselleria de Turisme la facultat d'autoritzar les despeses corrents i de capital que en l'àmbit de les funcions i fins de l'Agència Valenciana del Turisme s'ocasionen.
  
2. Es delega en la Sotssecretaria de la Conselleria de Turisme la resolució de les incidències que es produïsquen amb posterioritat a la concessió de les transferències corrents i de capital.
  
3. Es delega en la Sotssecretaria de la Conselleria de Turisme la facultat per a la firma de tots aquells documents de gestió comptable requerisquen la preparació i execució de totes les transferències aprovades amb destinació a l'Agència Valenciana del Turisme per la corresponent Llei de Pressupostos i pel Govern Valencià.
  
4. Es delega en la Sotssecretaria de la Conselleria de Turisme la devolució d'avals i la resta de garanties.
  
Quatre. Contractació
  
Es delega en la Sotssecretaria de la Conselleria de Turisme les facultats de contractació en l'àmbit de l'Agència Valenciana del Turisme, inclosa la firma de qualssevol contractes fins a un límit màxim de 30.000 euros.
  
Tercer. Disposicions comunes a l'un i l'altre àmbit de la present delegació
  
1. Les resolucions administratives que es dicten en exercici de les facultats que es deleguen per la present resolució posen fi a la via administrativa, contra les quals pot interposar-se el corresponent recurs contenciós administratiu.
  
2. La delegació de facultats a què es referix la present resolució s'entén sense perjuí que, en qualsevol moment, l'òrgan delegant puga demanar el coneixement i resolució de qualsevol assumpte o expedient dels compresos en dita delegació.
  
Quart
  
Queda revocada la Resolució de 22 de juliol de 1996 del president executiu de l'Agència Valenciana del Turisme de delegació de funcions en matèria de contractació.
  
Cinqué
  
La present resolució tindrà efectes des del dia de la publicació en el Diari Oficial de la Generalitat Valenciana.